ইসরাইলের হামলায় ফিলিস্তিনে মুসলমানদের রক্ত ঝরছে প্রায় ৬৬ বছর ধরে। মধ্যপ্রাচ্যের এই সঙ্কটের সমস্যা ১৯৪৮ সালে ইসরাইলের জন্মমুহূর্ত থেকে। বিশ্ববাসী অবহিত আছে ১৯১৭ সালে খ্রিষ্টান ব্রিটেনের পররাষ্ট্র মন্ত্রী জে এ বেলফোর এবং তদানীন্তনকালে ইহুদি সংঘের সভাপতি লর্ড অখচাইল্ড বেলফোর ঘোষণার মাধ্যমে ফিলিস্তিনে একটি ইহুদি রাষ্ট্র প্রতিষ্ঠার প্রাথমিক ভিত্তি তৈরি করে। ব্রিটেনের প্রত্যক্ষ সহযোগিতা এবং আমেরিকা ও রাশিয়ার সার্বিক সহায়তায় তখন থেকেই দুনিয়ার বিভিন্ন দেশের ইহুদিরা ফিলিস্তিনে গিয়ে ভিড় জমায় এবং ক্রমে সেখান থেকে মুসলমানদের বিতাড়িত করা হয়। ধীরে ধীরে ইহুদি-খ্রিষ্টান যৌথ প্রয়াসে ইহুদিরা সামাজিক, রাজনৈতিক এবং সামরিক শক্তি অর্জন করতে থাকে। ১৯৪৮ সালের ১৪ মে তেল আবিবকে রাজধানী করে একটি স্বাধীন ইহুদি রাষ্ট্রের ঘোষণা দেয় ইহুদিরা। এর পর হতেই ফিলিস্তিনিরা তাদের মাতৃভূমি ফিরে পাবার জন্য সংগ্রাম করে, রক্ত দেয়, নিপীড়িত হয়। কিন্তু আমেরিকা, রাশিয়া ও ব্রিটেনের সরাসরি হস্তক্ষেপ, আরব দেশগুলোর চরম দুর্বলতা ও ব্যর্থতার ফলে শেষ পর্যন্ত ফিলিস্তিনিরা কোন অধিকারই ফিরে পায়নি। ১৯৮৭ সাল থেকে পশ্চিমতীর ও গাজায় ‘ইন্তিফাদা’ আন্দোলন শুরু হলে ইহুদি ও খ্রিষ্টানদের মধ্যে উদ্বেগ শুরু হয়ে যায়। হামাস এবং হিজবুল্লাহ্র প্রচণ্ড প্রতিরোধে ইহুদি ইসরাইল এবং আমেরিকা দিশেহারা হয়ে পড়ে। আমেরিকা ও মিসরের প্রত্যক্ষ পৃষ্ঠপোষকতায় নরওয়ের রাজধানী অসলোতে দীর্ঘ ৯ মাসে ১৪টি গোপন বৈঠকের মাধ্যমে পিএলও-ইসরাইল চুক্তি আনুষ্ঠানিকভাবে স্বাক্ষরিত হয় আমেরিকার নিউ ইয়র্কে। ১৯৮৭ সালের ১৩ সেপ্টেম্বর সম্পাদিত পিএলও-ইসরাইল চুক্তি মুসলিম বিশ্ব বিশেষ করে আরব বিশ্বের জন্য এক ভয়াবহ পরিণতির আশঙ্কা সৃষ্টি করে।